b'\n_START_ARTICLE_\nCerkev Jezusa Kristusa svetih iz poslednjih dni\n_START_PARAGRAPH_\nCerkev Jezusa Kristusa svetih iz poslednjih dni, v\xc4\x8dasih poimenovana tudi morm\xc3\xb3nska c\xc3\xa9rkev, je kr\xc5\xa1\xc4\x8danska cerkev. Njen sede\xc5\xbe je v Salt Lake Cityju v ameri\xc5\xa1ki zvezni dr\xc5\xbeavi Utah, cerkvene enote pa najdemo po vsem svetu. Pripada ji ve\xc4\x8d kot 15 milijonov \xc4\x8dlanov, ve\xc4\x8dina od njih \xc5\xbeivi izven ZDA._NEWLINE_Pripadniki cerkve, imenovani sveti iz poslednjih dni ali mormoni, so kristjani, vendar niso del katoli\xc5\xa1ke, pravoslavne ali protestanske tradicije. Cerkev lahko obravnavamo kot restavracionisti\xc4\x8dno, ker u\xc4\x8di o velikem odpadu ali izgubi prvotne avtoritete za vodenje Kristusove cerkve. Jezus Kristus je po prepri\xc4\x8danju mormonov poglavar Cerkve, in jo danes vodi z razodetjem, danim hierarhiji duhovnih vodij. Najvi\xc5\xa1ji vodja je predsednik Cerkve, ki naj bi bil prerok in apostol in trenutno je to Thomas S. Monson. Predsedniku pa pri vodenju Cerkve pomagata dva svetovalca, trenutno je prvi svetovalec Henry B. Eyring, drugi svetovalec pa je Dieter F. Uchtdorf. Predsednik, prvi in drugi svetovalec tvorijo Prvo predsedstvo Cerkve. Drugo najpomembnej\xc5\xa1e telo pri vodenju cerkve pa je Zbor dvanajstih apostolov (ang. Quorum of the Twelve Apostles) s predsednikom zbora dvanajstih apostolov, ki je trenutno Russell M. Nelson, priznan sr\xc4\x8dni kirurg.\n_START_SECTION_\nMisijonarski program\n_START_PARAGRAPH_\nMisijon isto\xc4\x8dasno slu\xc5\xbei ve\xc4\x8d kot 85.000 misijonarjev, ve\xc4\x8dina jih je mlaj\xc5\xa1ih od 25 let. Misijonarsko delo temelji na vzorcu iz Nove zaveze, ko so misijonarji slu\xc5\xbeili v paru, pou\xc4\x8devali evangelij in kr\xc5\xa1\xc4\x8devali ljudi v imenu Jezusa Kristusa. Misijonarji lahko postanejo samski mladi mo\xc5\xa1ki, stari od 18 do 25 let, samska mlada dekleta, ki so stara nad 19 let, ter upokojeni zakonski pari. Potencialni misijonarji iz celega sveta po\xc5\xa1ljejo pro\xc5\xa1njo za misijon na sede\xc5\xbe cerkve in prejmejo odgovor, v katerem od 400 misijonov na svetu bodo slu\xc5\xbeili 18 do 24 mesecev. Stro\xc5\xa1ke misijona si pla\xc4\x8dajo sami.'